Materská škola Velehradská 24, 821 08 Bratislava

s elokovanými triedami v objekte  Budovateľská 10,  Tekovská 7, Svätoplukova 2B
Školský poriadok Materskej školy Velehradská – výber  pre rodičov
1. Školský poriadok MŠ je vypracovaný v zmysle zákona NR SR č. 245/2008 Z. z. o výchove a vzdelávaní a o zmene a doplnení niektorých zákonov v znení neskorších predpisov, v súlade so zákonom NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, v súlade s vyhláškou MŠ SR č. 541/2021 Z. z. o materskej škole, v znení VZN  MČ BA – Ružinov č. 16/2025, ktorým sa určujú výšky príspevkov v školách a v školských zariadeniach v zriaďovateľskej pôsobnosti MČ Bratislava – Ružinov a s prihliadnutím na špecifické podmienky  materskej školy Velehradská 24 a jej elokovaných pracovísk.
2. MŠ je v prevádzke v pracovných  dňoch od 6.30 do 17.00 hod. Prevádzka je záväzná pre všetkých rodičov aj zamestnancov. Rodičia sú povinní prevziať si dieťa z MŠ do ukončenia prevádzky. MŠ sa uzatvára o 17.00. V čase letných školských prázdnin je prevádzka prerušená spravidla na 4 týždne. Počas prerušenia  prevádzky môžu deti v nevyhnutnom prípade navštevovať náhradnú MŠ – podľa aktuálnej informácie. V čase vianočných prázdnin je v prevádzke určená MŠ v Ružinove. V čase školských prázdnin môže byť prevádzka MŠ obmedzená.
3. Dochádzka detí do MŠ je spravidla trojročná. MŠ poskytuje celodennú výchovnú starostlivosť deťom vo veku od 3 do 7 rokov vrátane pokračovania plnenia  povinného predprimárneho vzdelávania v MŠ. Poskytuje aj možnosť poldenného pobytu, ktorý je nutné vopred oznámiť a musí byť najmenej celomesačný. Ak dieťa zo závažných dôvodov nemôže navštevovať MŠ, požiada rodič písomne o predčasné ukončenie dochádzky dieťaťa do MŠ okrem detí, ktoré plnia povinné predprimárne vzdelávanie.
4. Na povinné predprimárne vzdelávanie sa prijímajú deti, ktoré do 31. augusta dovŕšia päť rokov veku, deti ktoré dovŕšili šesť rokov veku, ale nedosiahli školskú spôsobilosť a budú pokračovať v plnení povinného predprimárneho vzdelávania a deti, ktoré dovŕšili päť rokov veku a povinné predprimárne vzdelávanie plnia formou individuálneho vzdelávania. Povinné predprimárne vzdelávanie plní dieťa v spádovej MŠ podľa trvalého bydliska. Ak dieťa po dovŕšení šiesteho roku veku nedosiahne školskú spôsobilosť, riaditeľka MŠ rozhodne o pokračovaní plnenia PPV. Ak dieťa ani po pokračovaní plnenia PPV nedosiahne školskú spôsobilosť, začne 1. septembra po dosiahnutí siedmeho roku veku plniť povinnú školskú dochádzku v základnej škole. Príspevok na výchovu a vzdelávanie pre deti, pre ktoré je PPV povinné, je realizovaný formou dotácie z MŠVVaM SR. Ak zákonný zástupca nedbá o riadne plnenie PPV, riaditeľka MŠ je povinná oznámiť to obci a ÚPSVaR (viac ako sedem dní neospravedlnenej absencie v mesiaci), čo môže vyústiť do uplatnenia inštitútu „osobitného príjemcu rodinných prídavkov“.
5. Rodičia privádzajú dieťa do MŠ do 8.00 hod a osobne ho odovzdajú v triede službukonajúcej učiteľke. MŠ umožňuje aj neskorší príchod, vo výnimočných prípadoch (lekár, logopéd, ... atď.) po dohode s učiteľkou do 9:30 (okrem detí plniacich PPV) tak, aby nebola narušovaná výchovno-vzdelávacia  práca v triedach a harmonogram podávania stravy. MŠ sa uzatvára o 8.05 hod, kedy sa začína výchovno-vzdelávací proces a hygiena budovy. Deti odchádzajú po 15.00 hod v sprievode rodičov, (alebo inej písomne splnomocnenej osoby), ktorí si dieťa osobne prevezmú v triede od službukonajúcej učiteľky.  Po prevzatí dieťaťa z MŠ rodičia ihneď odchádzajú z MŠ, nezotrvávajú v areáli školy, ani na školskom dvore.
6. Rodič môže  na prevzatie svojho dieťaťa z MŠ písomne splnomocniť známu osobu, staršiu ako 10 rokov, ktorá po prevzatí za dieťa plne zodpovedá. Cudzím a osobám bez splnomocnenia sa deti nevydávajú. Tlačivo „ Splnomocnenie“ dostane rodič v MŠ. Toto je platné jeden školský rok. Nie je prípustné, aby rodič alebo splnomocnená osoba preberali dieťa z MŠ pod vplyvom alkoholu alebo iných omamných látok!
7. Učiteľka je oprávnená odmietnuť prevzatie dieťaťa, ak zistí, že jeho zdravotný stav nie je vhodný na prijatie do kolektívu (dieťa má lesklé alebo červené oči prípadne s hnisavým výtokom, z uší mu vyteká tekutina a je zaschnutá na ušnici, z nosa mu vyteká hustá skalená tekutina a okolie nosa má červené a podráždené, má na tvári alebo na končatinách zapálené hnisavé miesta aj s chrastami, má intenzívny  dusivý kašeľ alebo výrazný vlhký produktívny kašeľ). Zákonný zástupca s takýmto dieťaťom absolvuje lekárske vyšetrenie. (Ak sa jedná o alergiu, rodič predloží doklad od alergológa, ktorý je platný do doby trvania alergie). Ak dieťa počas dňa v MŠ ochorie, zabezpečí učiteľka jeho izoláciu od ostatných detí, dočasný dozor nad ním a informuje rodičov. Zákonný zástupca absolvuje návštevu lekára, ktorý rozhodne o ďalšom postupe. Pri opätovnom nástupe do MŠ (po viac ako siedmich dňoch absencie dieťaťa s povinným predprimárnym vzdelávaním) predloží rodič „Potvrdenie od lekára“ od všeobecného lekára pre deti a dorast, ktorý má vedomosť o prebiehajúcom ochorení. Rodičia detí s nepovinným predprimárnym vzdelávaním „Potvrdenie od lekára“ nepredkladajú. Ak dôjde v MŠ k poraneniu alebo úrazu dieťaťa, je službukonajúca učiteľka povinná ihneď privolať zákonného zástupcu dieťaťa.
8. Rodič je povinný bezodkladne oznámiť príčinu neprítomnosti dieťaťa v MŠ. Deti, pre ktoré je PPV povinné, ospravedlňuje zákonný zástupca vždy písomne. Ak je neprítomnosť z dôvodu choroby najviac 7 po sebe nasledujúcich dní, ospravedlňuje dieťa zákonný zástupca. Ak je neprítomnosť z dôvodu choroby vyžadujúcej lekárske vyšetrenie dlhšia ako 7 dní, predloží rodič potvrdenie od lekára, ktoré je súčasťou ospravedlnenia zákonného zástupcu. Ak dieťa nemôže navštevovať MŠ dlhšie obdobie, požiada rodič riaditeľku o prerušenie dochádzky dieťaťa do MŠ. Riaditeľka vystaví o prerušení  rozhodnutie; okrem detí s PPV.
9. Neprítomnosť dieťaťa a odhlásenie zo stravy oznámi rodič vopred, najneskôr do 7.30 hod ráno. Odhlásiť možno osobne alebo telefonicky na čísle telefónu MŠ Velehradská: 55 96 96 32, EP Budovateľská: 55 96 06 40 a EP Tekovská: 55 57 28 13, Svätoplukova: 55 96 96 32. Ak sa tak nestane, rodič uhrádza plnú stravnú jednotku. Za neodobratú alebo včas neodhlásenú stravu sa neposkytuje finančná ani vecná náhrada. Návrat po neprítomnosti je takisto potrebné telefonicky oznámiť vopred – najneskôr do 7.30 hod. Ak dieťa nie je vopred na stravu prihlásené, nemá na ňu nárok. (Strava sa normuje o 7.30 hod na presný denný stav detí).  Je potrebné odhlasovať deti telefonicky, pretože MŠ nedisponuje zamestnancom, ktorý by počas výchovno-vzdelávacej práce sledoval a vybavoval maily. V prípade neuhrádzania stravného rozhodne riaditeľka po písomnom upozornení rodičov o predčasnom  skončení predprimárneho vzdelávania; okrem detí s PPV. Všetky podávané jedlá konzumujú deti výhradne v školskej jedálni. V prípade, že dieťa musí ísť k lekárovi a je nahlásené na stravu, odloží kuchárka jedlo a dieťa ho môže zjesť po návrate od lekára alebo si ho rodič môže odniesť do 13.00 v zdravotne nezávadnom obedári. Z iných dôvodov sa strava domov nevydáva. 
10. V rozhodnutí o prijatí dieťaťa do MŠ riaditeľka môže určiť adaptačný pobyt dieťaťa. Počas AP rodič privádza dieťa do MŠ na čas, stanovený riaditeľkou s prihliadnutím na jeho individuálne osobitosti na jednu hodinu, dve, najviac štyri hodiny a spolupracuje s pedagogickými zamestnancami. Ak sa dieťa zadaptuje, môže po dohode zákonného zástupcu s riaditeľkou pravidelne navštevovať MŠ v dohodnutom čase, aj celodenne. V prípade zníženej adaptačnej schopnosti dieťaťa môže riaditeľka po prerokovaní s rodičom rozhodnúť o prerušení alebo ukončení dochádzky dieťaťa  do MŠ.
11. Pri príchode do MŠ rodičia predložia triednym učiteľkám: a/ evidenčný lístok (len novoprijatí) s uvedenou pracovnou dobou a aktuálnymi telefónnymi číslami rodičov (za účelom ich dosiahnutia v prípade nevoľnosti, úrazu, choroby, ...), menom a telefónnym číslom ošetrujúceho lekára a dôležitými skutočnosťami o zdravotnom stave dieťaťa. b/ písomné splnomocnenie na preberanie dieťaťa inou osobou. c/ rozhodnutie súdu o zverení dieťaťa do výchovy v prípade rozvedeného manželstva a o úprave styku s druhým rodičom (rozvedení rodičia zásadne dodržiavajú dni, časové vymedzenia a miesto stretnutia určené súdom pre styk s dieťaťom. Ak súd určí styk s dieťaťom neobmedzene, bude tento prebiehať mimo MŠ). d/ fotokópiu karty poistenca – dieťaťa (len novoprijatí). e/ súhlas ošetrujúceho lekára s donáškou stravy do MŠ v prípade diéty. f/ potvrdenie ošetrujúceho lekára o vynechaní niektorých potravín v prípade alergií. g/ súhlas so spracovaním osobných údajov (tlačivo dostane rodič v MŠ). h/ vyhlásenie o tom, že dieťa neprejavuje príznaky prenosného ochorenia.
12. Podľa VZN prispieva zákonný zástupca na čiastočnú úhradu nákladov v materskej škole (tzv. „školné“) mesačne, vo výške podľa platného všeobecného nariadenia. Tento príspevok sa uhrádza vopred do 10. dňa príslušného kalendárneho mesiaca. Rodič uhrádza príspevok za každé zapísané dieťa bez ohľadu na jeho prítomnosť alebo neprítomnosť v MŠ. V prípade neuhrádzania príspevkov v stanovenej lehote riaditeľka po predchádzajúcom písomnom upozornení rodičov rozhodne o predčasnom ukončení predprimárneho vzdelávania dieťaťa okrem detí s PPV.  Príspevok sa podľa § 28 ods. 6 neuhrádza za dieťa ak a) dieťa plní PPV, b) zákonný zástupca  predloží riaditeľke MŠ doklad o tom, že je poberateľom dávky v hmotnej núdzi a príspevkov k dávke v hmotnej núdzi, c)  je dieťa umiestnené v MŠ  na základe rozhodnutia súdu, d) dieťa nedochádzalo do MŠ v čase školských prázdnin alebo prerušenie prevádzky MŠ bolo zapríčinené zriaďovateľom. Ak má dieťa prerušenú dochádzku do MŠ na viac ako 30 po sebe idúcich dní z dôvodu choroby alebo rodinných dôvodov (preukázateľným spôsobom), môže zriaďovateľ MŠ rozhodnúť o neuhradení príspevku na základe písomnej žiadosti rodiča, predloženej riaditeľke MŠ.
13. Ak sa dieťa v MŠ stravuje, zákonný zástupca  uhrádza výdavky na stravovanie v sume aktuálnej stravnej jednotky, ktorú určí zriaďovateľ všeobecne záväzným nariadením. Zákonný zástupca uhrádza aj príspevok na réžiu v aktuálnej výške. Deti, pre ktoré je povinné predprimárne vzdelávanie, dostávajú na žiadosť rodičov štátnu dotáciu na stravu; dieťa sa musí zúčastniť v ten deň na výchove a vzdelávaní. Poplatok za stravné sa platí do 10. dňa v mesiaci. Neprítomnosť dieťa je odrátaná po ukončení celého mesiaca. Uhradený príspevok na réžiu sa za neodobraté jedlo rodičom nevracia. 
14. Z hygienických dôvodov nie je prípustné, aby deti prinášali do MŠ akékoľvek jedlo a nápoje. Stravu a pitný režim zabezpečujú výhradne zamestnanci ŠJ. (Nariadenie Európskeho parlamentu a Rady č. 852/2004 o hygiene potravín, a § 8 ods. 3 písm. b) vyhlášky MZ SR č. 75/2023 Z. z.    o podrobnostiach o požiadavkách na zariadenia pre deti a mládež). Deti majú vo všetkých priestoroch MŠ zabezpečený pitný režim - čaj a vodu.
15. Učiteľka nie je kompetentná podať dieťaťu akýkoľvek liek.
16. Z dôvodu predchádzania úrazom nesmú deti nosiť do MŠ žuvačky, cukríky, retiazky,  korále a šnúrky na krku a ostré predmety.

17. Z  hygienických dôvodov si deti neprinášajú do MŠ svoje hračky z domu.
18. Rodičia nesmú zbytočne narúšať výchovno-vzdelávaciu prácu učiteliek vyžadovaním rozhovorov a informácií. Konzultácie poskytuje učiteľka po skončení priamej práce s deťmi v dohodnutom čase.
19. Rodičia nesmú riešiť výchovné problémy s cudzími deťmi v priestoroch MŠ.
20. Rodičia nevyžadujú informácie o deťoch od prevádzkových zamestnancov školy (upratovačiek, kuchárok). Podávať informácie je kompetentná výhradne učiteľka.
21. Všetci rodičia aj zamestnanci sú povinní pri vzájomnej komunikácii dodržiavať etiku, taktnosť a zdvorilosť.
22. Rodičia sú povinní pri vstupe do  MŠ použiť z hygienických dôvodov návleky na obuv.
23. Je potrebné, aby rodičia čítali oznamy na nástenkách a dverách MŠ a na webovej stránke MŠ, kde sa zverejňujú všetky akcie, aktivity a celý chod materskej školy.
                                 





      _____________________
 V Bratislave dňa 19. augusta 2026                                                                      Mgr. Andrea Hanuláková 
                                                                                                                                           riaditeľka
